3 วัน 30 จุด
*สถานการณ์ของตลาดหุ้นไทยเป็นอะไรที่ยากต่อการเล่นสุด ๆ เพราะนักเล่นที่เป็นแกนหลักของตลาดหุ้นไทยทิ้งหุ้นแบบไม่มีลิมิตอีกครั้ง ส่งผลให้ดัชนีทรุดตัวหลุดแนวรับสำคัญของแต่ละวันลงมาอย่างง่ายดาย พร้อมกับทำท่าจะหลุดกรอบแนวรับใหญ่บริเวณ 1,620 จุดอีกในไม่ช้า “โมนิก้า” มองเป็นเรื่องที่สะเทือนอารมณ์แมงเม่าอย่างแท้จริง เพราะเหมือนเป็นการปิดโอกาสหุ้นขนาดกลางและขนาดเล็กไปในตัวนะซี
4 มี.ค. 2562

เจาะกระดาน : โมนิก้าและทีมงาน
*สถานการณ์ของตลาดหุ้นไทยเป็นอะไรที่ยากต่อการเล่นสุด ๆ เพราะนักเล่นที่เป็นแกนหลักของตลาดหุ้นไทยทิ้งหุ้นแบบไม่มีลิมิตอีกครั้ง ส่งผลให้ดัชนีทรุดตัวหลุดแนวรับสำคัญของแต่ละวันลงมาอย่างง่ายดาย พร้อมกับทำท่าจะหลุดกรอบแนวรับใหญ่บริเวณ 1,620 จุดอีกในไม่ช้า “โมนิก้า” มองเป็นเรื่องที่สะเทือนอารมณ์แมงเม่าอย่างแท้จริง เพราะเหมือนเป็นการปิดโอกาสหุ้นขนาดกลางและขนาดเล็กไปในตัวนะซี
*ยิ่งมองการแกว่งตัวไปมาของดัชนีในลักษณะ W-Shape ยิ่งเห็นโมเมนตัมของการเล่นเที่ยวนี้คงหวังอะไรได้ไม่มาก เพราะเมื่อมองย้อนกลับไปเมื่อสัปดาห์ก่อนดัชนียังยืนอยู่แถว ๆ 1,665 จุด พอถึงวานนี้ดัชนียืนปิดที่ 1,635.30 จุด ลบไป 6.14 จุด ด้วยมูลค่าการซื้อขาย 4.50 หมื่นล้านบาท มันหมายถึงสถานการณ์การลงทุนจะเต็มไปด้วยขวากหนามมากขึ้นอย่างมีนัยสำคัญเลยทีเดียวเจ้าค่ะ
*ประเด็นดังกล่าวทำให้ “โมนิก้า” มองถึงข่าวสารต่าง ๆ ที่เริ่มถาโถมเข้ามาไม่หยุดหย่อน ล้วนเป็นผลมาจากการเมืองมายุ่งกับตลาดหุ้นมากเกินไป เลยทำให้นักเล่นต้องปิดความเสี่ยงด้วยการเทขายหุ้นเพื่อประเมินโอกาสในการทำกำไรของบริษัทจดทะเบียนใหม่อีกครั้ง และเรื่องนี้จะชัดเจนขึ้นอย่างเป็นรูปธรรมหลังจากมีการเลือกตั้งอย่างแน่นอน เพราะทุกอย่างจะถูกเซตใหม่ในช่วงไตรมาส 2 นะจะบอกให้
*งานนี้ใครจะ “เชื่อ” หรือ “ไม่เชื่อ” เดี๊ยนก็ไม่ว่าอะไรทั้งสิ้น เพราะตามรูปการณ์มันเห็นกันทนโท่ว่า สัญญาณทางเทคนิคไม่สวยงามตามท้องเรื่อง ผนวกกับบรรยากาศทางเศรษฐกิจในช่วง 2 เดือนแรกของปี 2562 ก็มีอาการอึมครึมเหลือเกิน ! “โมนิก้า” ถึงมองไม่เห็นหนทางที่หุ้นตัวเด่น ๆ จะทะยานขึ้นไปสร้างฐานแนวรับใหม่ที่มั่นคงได้อย่างจริงจัง เพราะที่เห็นตอนนี้มีแค่แตะแล้วย่อพะยะค่ะ
*โดยเฉพาะในรายของ PTTEP ทะยานขึ้นจากระดับ 110 บาทในช่วงต้นเดือน ม.ค. อย่างช้า ๆ ก่อนจะวิ่งขึ้นไปยืนบริเวณ 130 บาท ต่อจากนั้นแกว่งตัวขึ้น ๆ ลง ๆ ท่ามกลางความกังวลตัวเลขกำไรในไตรมาส 1 ออกมาไม่ดี จนสุดท้ายโดนจัดหนักในช่วง 2 วันที่ผ่านมา พร้อมกับส่งผลให้ราคาหุ้นลงมานอนกองอยู่ที่ 121 บาท ลบไป 2.50 บาท หรือลงไป 2% ด้วยมูลค่าการซื้อขาย 2.04 พันล้านบาท กลายเป็นไฟต์บังคับที่หุ้นต้องเด้งเพื่อรักษาโมเมนตัมนะคะ
*เหมือนกับในรายของ TRUE เด้งขึ้นแบบไม่เต็มใจก็จริง แต่อย่างน้อยก็เป็นการส่งสัญญาณให้นักเล่นได้รู้ว่า หุ้นพยายามจะเปลี่ยนไปในทิศทางที่ดีขึ้น จึงมีแรงซื้อไหลเข้ามาดันหุ้นสวนกระแสตลาด ก่อนจะปิดเกมไปที่ระดับ 4.90 บาท บวกไป 0.08 บาท หรือขึ้นไป 1.65% ด้วยมูลค่าการซื้อขาย 1.01 พันล้านบาท เดี๊ยนมองเป็นจังหวะของการเล่นตามน้ำแบบไม่ต้องประเมินอะไรมากเจ้าค่ะ
*เม้าท์ถึงหุ้นที่เคาะกันมันหยดทั้งที “โมนิก้า” ต้องขอพูดถึงหุ้น FN เพื่อทำให้นักเล่นเข้าใจการดันหุ้นขึ้นมาปิดที่ 1.90 บาท บวกไป 0.22 บาท หรือขึ้นไป 13.10% ด้วยมูลค่าการซื้อขาย 160 ล้านบาท ล้วนมาจากมือที่มองไม่เห็นเข้ามาดันราคาแบบไร้แก่นสาร หลังพรายกระซิบออกมา “นั่งยัน ยืนยัน นอนยัน” ปัจจัยพื้นฐานยังไม่มีอะไรเปลี่ยนแปลงอย่างมีนัยสำคัญ เลยต้องหาจังหวะปล่อยของตั้งแต่เนิ่น ๆ นะจ๊ะ
*คล้ายกับกรณีของพรมอาถรรพ์ TCMC กระชากขึ้นมาปิดที่ 2.96 บาท บวกไป 0.50 บาท หรือขึ้นไป 20% ด้วยมูลค่าการซื้อขาย 207 ล้านบาท พร้อมกับปรากฏเห็นแท่งเทียนเขียวปี๋โผล่มาแท่งเดียวโดด ๆ “โมนิก้า” มองเป็นช็อตของการดันหุ้นสุดซอย 3 ลิ่ง (ดันมา 2 วันแล้ว) ก่อนโดนเจ้ามือสาดใส่แบบไม่ยั้งมืออย่างแน่นอน เพราะตามรูปการณ์มันเล่นกันมาแบบนี้ทุกปีนะจะบอกให้
*ส่วนที่มีอาการหนักหนาสาหัสสุด ๆ “โมนิก้า” กลับมองเป็นในรายของ STA โดนทิ้งแบบไม่มีเยื่อใยไมตรี จนแมงลือเม้าท์กันให้แซดว่า น่าจะมีอะไรอยู่ในกอไผ่แน่ ๆ หุ้นถึงไหลลงจากระดับ 17 บาทแบบดื้อ ๆ จนวานนี้ลงมายืนอยู่ที่ 12.70 บาท ลบไป 1.10 บาท หรือลงไป 8% ด้วยมูลค่าการซื้อขาย 830 ล้านบาท แถมเป็นการปิดที่ราคาต่ำสุดของวันอีกด้วยแบบนี้..ถอยดีกว่า ไม่เอาดีกว่า..อิอิอิ
*ในเมื่อเม้าท์ถึงเรื่องเทคนิคการเล่นขึ้นมาทั้งที “โมนิก้า” ต้องแอบชำเลืองมอง FOCUS เพื่อสะท้อนภาพให้นักเล่นได้เห็นราคาหุ้นที่เปลี่ยนไปมาจากการปรับโครงสร้างธุรกิจใหม่ ผนวกกับผู้รู้มองแวลูของหุ้นสามารถสูงกว่านี้ได้อีกพอสมควร วานนี้ถึงเห็นราคาหุ้นขึ้นมายืนปิดที่ 2.24 บาท บวกไป 0.12 บาท หรือขึ้นไป 5.65% ด้วยมูลค่าการซื้อขาย 65 ล้านบาทแบบชิว ๆ ส่วนจะไปได้ไกลขนาดไหน ? ..เดี๊ยนไม่รู้จริง ๆ เพราะไม่ใช่คนวงในเจ้าค่ะ
 